กสิกรไทยจับมือการีนา ให้เหล่าเกมเมอร์เติมเงินเกมได้ง่าย
กสิกรไทยลุยเจาะตลาดกลุ่มลูกค้าเกมเมอร์ จับมือการีนา เปิดให้บริการเติมเงินเกมได้ง่ายๆ ด้วย K PLUS
10 ก.ย. 2562

กสิกรไทยลุยเจาะตลาดกลุ่มลูกค้าเกมเมอร์ จับมือการีนา เปิดให้บริการเติมเงินเกมได้ง่ายๆ ด้วย K PLUS
นางกิติยา ฤกษ์ภูริทัต ผู้ช่วยกรรมการผู้จัดการ ธนาคารกสิกรไทย กล่าวว่า ความร่วมมือกับการีนาทำให้ธนาคารมีโอกาสในการเข้าถึง และอำนวยความสะดวกให้กับกลุ่มลูกค้าเกมเมอร์ ซึ่งเป็นตลาดที่ขยายตัวอย่างรวดเร็ว โดยเปิดให้บริการเติมเงินเกมของการีนา ผ่าน termgame.com ด้วย K PLUS และเติมเงินด้วยบัตรเครดิตและบัตรเดบิตของธนาคารกสิกรไทยเข้า AirPay เพื่อใช้เติมเงินเกมของการีนา เป็นการตอบรับกับไลฟ์สไตล์ของลูกค้ากลุ่มนี้ที่คุ้นเคยกับการใช้ดิจิทัล เทคโนโลยี
พร้อมกันนี้ ธนาคารได้ให้การสนับสนุนการแข่งขัน RoV Pro League Season 4 ซึ่งเป็นการแข่งขันอีสปอร์ตที่ใหญ่ที่สุดในประเทศไทย และประสบความสำเร็จอย่างสูงใน 3 ฤดูกาลที่ผ่านมา เป็นการผลักดันให้เยาวชนไทยพัฒนาฝีมือสู่ระดับมืออาชีพ เพิ่มโอกาสสร้างชื่อเสียงในเวทีระดับโลกได้ในอนาคต
ทั้งนี้ ธนาคารกสิกรไทยและการีนาได้จัดโปรโมชันพิเศษ 2 ต่อสำหรับลูกค้า K PLUS ตั้งแต่วันที่ 10 ก.ย. – 10 พ.ย. 62 ได้แก่ ต่อที่ 1 รับเพิ่มโบนัส 10% (ไม่จำกัดสิทธิ์) ต่อที่ 2 รับไอเทมโค้ดเกม RoV สกินระดับ Legend “Liliana Melody” เมื่อเติมเงิน 300 บาทขึ้นไป/ครั้ง จำนวน 1,500 สิทธิ์ พิเศษ สำหรับลูกค้าใหม่ธนาคารกสิกรไทย ที่สมัคร K PLUS และเติมเงิน มีสิทธิ์ลุ้นรับผ้าคลุม “Cresht” ลิมิเต็ด อิดิชัน 200 รางวัล โดยลูกค้าที่ไม่เคยมีบัญชีธนาคารกสิกรไทย สามารถเปิดบัญชีใหม่ได้ง่ายๆ ด้วยตัวเองผ่าน K PLUS ได้แล้ว ดูรายละเอียดเพิ่มเติมได้ที่ http://bit.ly/2NCADol
นายศรุต วานิชพันธุ์ ผู้อำนวยการ Sea (ประเทศไทย) กล่าวว่า ความร่วมมือในครั้งนี้ ผู้บริหารของธนาคารกสิกรไทยและการีนาเชื่อมั่นว่าจะเป็นการขยายฐานลูกค้าจากกลุ่มเดิมให้มีจำนวนผู้ใช้งานที่เพิ่มมากขึ้น จากความสะดวกสบายของบริการที่เพิ่มขึ้นมา รวมทั้งยังถือเป็นความร่วมมือกันในการผลักดันวงการกีฬาอีสปอร์ตให้มีความก้าวหน้าร่วมกันซึ่งถือเป็นปรากฏการณ์ครั้งแรกและครั้งสำคัญที่ภาคธุรกิจธนาคารเข้ามาให้การสนับสนุนอุตสาหกรรมเกมและอีสปอร์ตในครั้งนี้